Egy foglalkozás sematikus vázlata

M8 MELLÉKLET: forgatókönyv minta a 10. leckéhez

# Tervezés

**Nézd át a célcsoportod felmérését**. Emlékszel, az első fejezet anyagára? Lapozz oda az űrlaphoz és olvasd át a jegyzeteidet. Ha esetleg akkor nem töltötted ki, akkor még most sem késő!

**Gondold végig, hogy mi a célod a foglalkozásoddal!** Legyenek KEMÉNY céljaid! Ha szükséges, akkor ismételd át a második fejezet anyagát!

**Fejlessz játékot!** Alakíts át egy meglévőt, vagy találj ki újat, hogy azok leginkább megfeleljenek a pedagógiai céljaidnak és a célcsoportodnak! Segítség a 8. fejezetben.

**Gondold végig a foglalkozás körülményeit!** Mik a lehetőségeid és mit kell tenned ahhoz, hogy a körülmények segítsék a pedagógiai céljaid megvalósulását? (3. fejezet)

**Találd ki a játék(ok)kerettörténetét** (4. fejezet)

**Tervezd meg, hogyan fogod levezetni a játékot!** Alkalmazd az önkéntesség és a fokozatosság elvét, valamint figyelj a térszervezés szabályaira! Erről a témáról az 5. fejezetben olvashattál.

**Figyelj a biztonságra!** Mint tudjuk biztonságos játék nincs, csak olyan, aminek alacsony a kockázati szintje! Bővebb infó a 6. fejezetben.

**Gondold végig, hogy mire kell majd Neked, mint a játék vezetőjének figyelned a játék közben!** Ehhez néhány tanácsot találsz a 7. fejezetben.

Ha a játék végére tervezel feldolgozást is, akkor **tervezd meg, hogy milyen kérdéseket fogsz feltenni a játékosok számára**. Hasznos ötletek a 11. fejezetben.

Ha eddig eljutottál, akkor **nézd át a foglalkozás tervedet még egyszer**. Gondold végig, hogy valóban megfelel-e minden lépésed a céljaidnak és a célcsoportodnak. Ha szükséges, akkor módosíts az eddigieken! Segít az átgondolásban, ha a játékról készítesz egy részletes leírást (9. fejezet)

Mostanra túl vagy a tervezési szakaszon! **Jöhet a Szervezés!**

# Szervezés

Foglald le a helyszínt.

Szerezd be, készítsd el a technikai eszközöket és a játékeszközöket.

Hívd meg/értesítsd a résztvevőket!

Juttasd el a játékeszközöket és a technikai eszközöket a helyszínre.

Rendezd be a helyszínt. Ha úgy látod jónak, akkor nyugodtan vond be a célcsoportod is. Kérd meg őket, hogy segítsenek!

# A játék levezetése

Te érkezz meg elsőnek!

Ráhangolás, energetizálás, csoport/páralakítás – ha szükséges.

A játék kezdetén ismertesd/játszd el a kerettörténetet és mondd el a játékszabályokat.

A játék eszközeit és kellékeit a szabályok ismertetése után oszd ki, mert egyébként a résztvevők figyelmének egy része arra összpontosul. Persze csak akkor, ha a célod nem pont az, hogy az általad mondott információk egy része az egyének számára homályban maradjon.

Kezdődhet a játék!

**Játék közben figyelj a**

* játékszabályok betartatására
* biztonságra (fizikaira és lelkire egyaránt!) – Ne feledd, hogy a megelőzés a jobb módszer! Ha szükséges, akkor szakítsd félbe a játékot és old meg a felmerült problémát.
* résztvevők viselkedésére, kérdéseire. Ha úgy ítéled meg, hogy szükséges, akkor reagálj rá. De a visszajelzéseid, akár megtarthatod a játék végére is. Még elegánsabb megoldás, ha olyan kérdéseket tudsz feltenni, amire válaszolva a résztvevők maguk fogalmazzák meg a saját megoldásaikat.

Zárd le a játékot.

Szükség esetén lezáró, vagy feszültség oldó játék levezetése, az energiaszint megfelelő szintre hozása.

Feldolgozás – ha indokolt.

Hosszabb, vagy fizikailag kimerítő játék után érdemes felhívni a résztvevők figyelmét a **folyadék utánpótlás** fontosságára.

Jöhet a következő játék :-)

# Záró szakasz (a játék után)

**Pakolj(atok) össze**, a helyszínt állítsd vissza az eredeti állapotába, a technikát, az eszközöket és kellékeket rakd el. A kint felejtett játékeszközök és az átrendezett terem könnyen válhat baleseti forrássá!

**Értékeld a játék eredményességét**. Ne a résztvevőknek mondj bírálatot, hanem azt vizsgáld meg, hogy a kitűzött céljaidat milyen mértékben sikerült teljesítened. Legközelebb milyen irányban kell tovább lépned, hogy közelebb kerülj a célod eléréséhez? Vagy ha már ez sikerült, akkor milyen további célokat érdemes kitűznöd?

**Értékeld a játékvezetői tevékenységed**. Gondold végig a történteket és vond le a tanulságokat. Fogalmazd meg, hogy Te mint játékvezető miben fejlődtél, esetleg mi az a terület, amiben a későbbiekben szeretnél fejlődni. Ha voltak közben problémák, akkor egy következő hasonló helyzetben milyen megoldásaid lesznek rá?

**Dokumentáld a tevékenységed**. Sokkal könnyebb a dolgod, ha az első pillanattól kezdve foglalkozol a dokumentálással és a végén csak kiegészíted, rendszerezed.

**Kezd el megtervezni a következő foglalkozásod!**